Richter, Ján, minister práce, sociálnych vecí a rodiny SR (2014-10-23):
Ďakujem za slovo, pani podpredsedníčka Národnej rady. Vážený pán poslanec, aj keď reč čísel býva suchá, som presvedčený, že situáciu v nezamestnanosti nemožno prezentovať rukolapnejšie ako čerstvými štatistickými údajmi o nezamestnanosti za september tohto roku, ktoré nedávno zverejnilo a prezentovalo Ústredie práce, sociálnych vecí a rodiny. Septembrová miera evidovanej nezamestnanosti predstavuje výšku 12,44 % a je najnižšia od decembra 2010. 	Celková miera nezamestnanosti predstavuje výšku 14,01 % a je najnižšia od novembra 2010. roku. Počet disponibilných uchádzačov o zamestnanie predstavuje počet 335 720 osôb a je najnižší od decembra 2010. roku. Celkový počet uchádzačov o zamestnanie predstavuje 378 020 osôb a je najnižší od novembra 2010. roku. Na trh práce sa umiestnilo v mesiaci september 20 773 uchádzačov o zamestnanie, čo je najviac od apríla minulého roku. V kategórii uchádzačov o zamestnanie do 29 rokov sa v medzimesačnom porovnaní na trh práce umiestnilo o 3 190 uchádzačov viac. V kategórii uchádzačov o zamestnanie nad 50 rokov sa v medzimesačnom porovnaní na trh práce umiestnilo o 603 osôb viac. V kategórii dlhodobo nezamestnaných sa v medzimesačnom porovnaní umiestnilo na trh práce o 1 686 osôb viac. V septembri tohto roku sme zaznamenali medzimesačný pokles nezamestnanosti, čo nie je obvyklý jav pre mesiac september. V septembri nezamestnanosť mesačne klesla naposledy v roku 2006. V tomto mesiaci sme zaznamenali aj najvyšší odtok na trh práce od apríla minulého roku. Hlavným dôvodom je účinnosť opatrení v podobe národných projektov, vhodne uplatnené nástroje z hľadiska politiky trhu práce, zákona 05 o službách zamestnanosti a, samozrejmá vec, že aj napriek nárastu absolventov, ktorý je pre apríl z hľadiska maturantov prirodzený, môžeme veľmi pozitívne hodnotiť aj medziročný počet mladých evidovaných z hľadiska poklesu o 14 321 osôb. Podobne sa darí aj v ďalšej kategórii znevýhodnených uchádzačov o zamestnanie, za čím jednoznačne stoja projekty na podporu regionálnej zamestnanosti, ktoré realizujú jednotlivé úrady práce, ďalej odvodová úľava, zlepšenie spolupráce so zamestnávateľmi pri evidencii pracovného miesta na konkrétnych úradoch práce. Za netradičným poklesom stojí aj dopad krehkého oživenia hospodárstva v krajinách Európskej únie u našich hlavných exportných partnerov, ktorý sa premietol aj do slovenského hospodárstva v podobe väčšieho dopytu zamestnávateľov, keď počet voľných pracovných miest evidovaných úradmi práce vzrástol medziročne o 4,5-tisíca. Dnes ponúkajú, alebo majú v evidencii úrady práce 10 700 voľných miest a podobné signály prichádzajú aj z agentúr, ktoré sprostredkovávajú zamestnanie. To znamená, aj toto jednoznačne dokresľuje oživenie ekonomiky a prirodzený záujem o zvýšenie počtu zamestnancov. Kým v minulom roku na úradoch práce bolo evidovaných 21 % čerstvých absolventov, v tomto roku, samozrejme v úvodzovkách, je to len 16 percent. Prirodzene, že veľké očakávania máme aj od nového zákona o odbornom vzdelávaní, o ktorom podrobne hovoril predo mnou pán minister školstva. Veľkým pozitívom mesiaca september je aj vývoj zamestnanosti. V priebehu mesiaca septembra vzniklo 20-tisíc nových pracovných miest, čo tiež nebýva obvyklý jav, a preto si dovolím povedať, že to je výsledkom dobrého Zákonníka práce, pozitívneho podnikateľského prostredia a sociálneho zmieru, ktorý medzi sociálnymi partnermi pretrváva. Chcem im za to aj z tohto miesta úprimne poďakovať. Skončil som.